Ordensmagten har valset frem og tilbage efter en hændelse i Østerild Klitplantage torsdag morgen. I første omgang blev seks aktivister sigtet for at have overtrådt ordensbekendtgørelsen ved at stille sig foran en maskine. Men midt på formiddagen var Midt- og Vestjyllands Politi på tilbagetog. Talsmand Kurt Steenfeldt sagde til Ritzau, at der sket en "beklagelig fejl". Betjentene havde nemlig ikke først givet de seks et såkaldt påbud. Kun hvis borgere ikke retter sig efter en ordre om for eksempel at forlade stedet, kan der rejses sigtelse. - Det er en slags teknisk fejl. Formalia er ikke blevet overholdt, og de vil snarest muligt blive kontaktet, sagde Kurt Steenfeldt. Men derefter blev tonen ændret. Ved middagstid fastslog politiets jurister, at sigtelserne faktisk var i orden, oplyser Kurt Steenfeldt til TV/Midt-Vest. Bødekravet vil ligge på 4.000 kroner mod de seks, der havde sat sig foran en flis-maskine. En af aktivisterne er Lene Rix Flarup. Hun fortæller: - Vi gik ind på området, og da vi nærmede os de flismaskiner, der rydder op efter fældning, stoppede skovarbejderne med at arbejde. - Så dukkede fire betjente op og sendte os væk fra området og sigtede os for at overtræde god ro og orden, siger Lene Rix Flarup. Spørgsmål: Men I vil vel have stoppet rydningen og vidste vel, at I ikke må komme der? - Ja, vi vil gerne stoppe arbejdet, men der var ingen afspærring, siger hun. Aktivisterne har flere gange forsøgt at lægge hindringer i vejen for arbejdet i plantagen, hvor der skal etableres et testcenter for kæmpevindmøller. Det var oprydningen efter træfældningen, som var i gang, da de seks personer gik ind i området. Indtil videre har politiet rejst 10 sigtelser mod ni personer, der skal have overtrådt den såkaldte ordensbekendtgørelse. Hvis aktivisterne nægter, kan de få sagerne indbragt for retten. /ritzau/

Opsummering:
[size=2]Seks borgere står alligevel til bøder efter ny aktion ved det
omstridte testcenter for vindmøller.
[/size]